Broj: 711-I-79-Pp-339-21/23-07-23

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa („Narodne novine“, broj 105/14.), **u predmetu** **obveznika Andreja Plenkovića, predsjednika Vlade Republike Hrvatske**,na stručnom sastanku Povjerenstva održanom dana 10. siječnja 2023., donosi sljedeći:

 **ZAKLJUČAK**

 **Postupak za odlučivanje o sukobu interesa protiv obveznika Andreja Plenkovića, predsjednika Vlade Republike Hrvatske, u odnosu na okolnost predlaganja imenovanja Davora Galića za člana Uprave trgovačkog društva Jadranski naftovod d.d. (u daljnjem tekstu: Janaf d.d.) neće se pokrenuti s obzirom na to da iz prikupljene dokumentacije i očitovanja nadležnih tijela nije utvrđeno da je Vlada Republike Hrvatske predložila imenovanje navedene osobe za člana Uprave spomenutog trgovačkog društva.**

Obrazloženje

Povjerenstvo je dana 27. prosinca 2021. zaprimilo anonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-6141-Pp-339/21-01-2. U predmetnoj prijavi u bitnom se navodi da je Andrej Plenković, predsjednik Vlade Republike Hrvatske, na namještenom natječaju predložio Davora Galića, svog dugogodišnjeg prijatelja, za imenovanje za člana Uprave trgovačkog društva Janaf d.d.. Također se navodi da je Davor Galić zet, odnosno svojta Mate Granića koji je posebni savjetnik obveznika.

Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske obveznici u smislu navedenog Zakona slijedom čega je Andrej Plenković, kao predsjednik Vlade Republike Hrvatske, obvezan postupati sukladno odredbama ZSSI-a.

Povodom navoda iz podnesene anonimne prijave Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od Vlade Republike Hrvatske i Ministarstva gospodarstva i održivog razvoja, te izvršilo uvid u javno dostupne podatke.

Povjerenstvo je prvenstveno izvršilo uvid u Oglasni dio „Narodnih novina“ te je utvrdilo da je 27. listopada 2021. Ministarstvo gospodarstva i održivog razvoja na temelju Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora („Narodne novine“, br. 12/19.), a u vezi s člankom 31. Zakona o upravljanju državnom imovinom („Narodne novine“, br. 52/18.), objavilo javni natječaj za odabir kandidata za člana Uprave Janaf, dioničko društvo, Zagreb, Miramarska cesta 24.

Povjerenstvo je također izvršilo uvid u napise na portalu net.hr od 15. prosinca 2021. u kojima se navodi da je Vlada Republike Hrvatske na zatvorenom dijelu sjednice održane istoga dana izabrala Davora Galića za trećeg člana Uprave trgovačkog društva Janaf d.d.

Uvidom u priopćenje sa zatvorenoga dijela 91. sjednice Vlade Republike Hrvatske, održanog 15. prosinca 2021., Povjerenstvo je utvrdilo da se ne navodi donošenje odluke o prijedlogu za izbor kandidata za člana Uprave trgovačkog društva Janaf d.d.

Povjerenstvo je nastavno na navedeno dopisom Broj: 711-I-1755-Pp-339-21/22-02-23 od 9. rujna 2022. od Ministarstva gospodarstva i održivog razvoja zatražilo očitovanje je li završen javni natječaj za odabir kandidata za člana Uprave trgovačkog društva Janaf d.d. objavljen u „Narodnim novinama“ broj 116/2021 od 27. listopada 2021. te s kojim rezultatom.

Ministarstvo gospodarstva i održivog razvoja na spomenuto je traženje odgovorilo dopisom KLASA: 011-01/22-01/634, URBROJ: 517-14-22-2, od 7. listopada 2022. u kojem se navodi da prethodno navedeni natječaj nije završen.

Povjerenstvo je potom dopisom Broj: 711-I-2150-Pp-339-21/22-05-23 od 26. listopada 2022. od Vlade Republike Hrvatske zatražilo očitovanje je li Vlada Republike Hrvatske u provedbi javnog natječaja za odabir kandidata za člana Uprave trgovačkog društva Janaf d.d., objavljenog u „Narodnim novinama“ broj 116/2021 od 27. listopada 2021., predložila imenovanje Davora Galića za člana Uprave navedenog trgovačkog društva te ako jest, s pozivom za dostavom dokumentacije (zapisnik s opisom postupka izbora kandidata, pisano mišljenje o kandidatu, prijedlog za izbor kandidata te akt Vlade Republike Hrvatske kojim je predloženo imenovanje) vezano uz postupak izbora navedenog kandidata.

Vlada Republike Hrvatske je na spomenuto traženje odgovorila dopisom KLASA: 022-03/22-22/203, URBROJ: 50301-15/07-22-02, od 31. listopada 2022. navodeći da nije predložila Nadzornom odboru društva Janaf d.d. imenovanje člana Uprave navedenog u dopisu Povjerenstva.

Naposljetku, Povjerenstvo je izvršilo uvid u podatke sudskog registra Trgovačkog suda u Zagrebu za trgovačko društvo Janaf d.d. te je utvrdilo da Davor Galić nije nikada bio član Uprave navedenog društva.

Uredbom o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora propisan je, pored ostalog, postupak izbora i imenovanja članova uprava pravnih osoba od posebnog interesa za Republiku Hrvatsku te je u članku 13. stavku 1. propisano da postupak izbora kandidata pokreće nadležno ministarstvo objavom javnog natječaja u „Narodnim novinama“, a obavijest o javnom natječaju objavit će se i u jednoj od visokotiražnih dnevnih tiskovina. Prema članku 14. stavku 1. iste Uredbe prijave kandidata dostavljaju se nadležnom ministarstvu sukladno uputi u javnom natječaju, a prema članku 15. stavku 1. iste Uredbe nadležno ministarstvo održava razgovore s kandidatima kroz koji utvrđuje i ocjenjuje njihovo radno iskustvo, radno iskustvo u organiziranju rada i vođenju poslova te poznavanje korporativnog upravljanja, odnosno neprofitnog upravljanja ili poznavanje financija i računovodstva. Sukladno članku 16. iste Uredbe zapisnik u kojem se opisuje postupak izbora kandidata, kao i pisano mišljenje o kandidatima, te prijedlog za izbor kandidata, nadležno ministarstvo, zajedno sa ostalom zaprimljenom dokumentacijom dostavlja Vladi Republike Hrvatske, osim ako posebnim propisom nije propisano drugačije, koja će nadležnom tijelu pravne osobe predložiti izbor predsjednika i članova uprave.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 5. stavkom 1. točkom 3. ZSSI-a propisano je da je u smislu toga Zakona član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika dok je točkom 6. propisano da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 9. stavkom 1. ZSSI-a propisano je da obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da će se obveznik, ako nije drukčije propisano zakonom, izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba odnosno poslodavaca kod kojih je bio u radnom odnosu u posljednje dvije godine prije stupanja na dužnost.

Nastavno na sve navedeno, Povjerenstvo je utvrdilo da u konkretnom slučaju nisu ispunjene pretpostavke za pokretanje postupka protiv obveznika Andreja Plenkovića, predsjednika Vlade Republike Hrvatske, zbog povrede odredbi ZSSI-a budući da nije utvrđeno da bi Vlada Republike Hrvatske predložila imenovanje Davora Galića za člana Uprave trgovačkog društva Janaf d.d., slijedom čega nije utvrđivana niti povezanost navedene osobe s obveznikom u smislu članka 5. stavka 1. točke 6. ZSSI-a.

Sukladno navedenom, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Andrej Plenković, osobnom dostavom
2. Objava na internetskoj stranici po urednoj dostavi obvezniku

 2. Pismohrana